**Prædiken til Påskedag**

Lad os rejse os…

Dette hellige evangelium skriver evangelisten Matthæus…

Gud være lovet…

Efter sabbatten, da det gryede ad den første dag i ugen, kom Maria Magdalene og den anden Maria for at se til graven. Og se, der kom et kraftigt jordskælv. For Herrens engel steg ned fra himlen og trådte hen og væltede stenen fra og satte sig på den. Hans udseende var som lynild og hans klæder hvide som sne. De, der holdt vagt, skælvede af frygt for ham og blev som døde. Men englen sagde til kvinderne. »Frygt ikke! Jeg ved, at I søger efter Jesus, den korsfæstede. Han er ikke her; han er opstået, som han har sagt. Kom og se stedet, hvor han lå. Og skynd jer hen og sig til hans disciple, at han er opstået fra de døde. Og se, han går i forvejen for jer til Galilæa. Dér skal I se ham. Nu har jeg sagt jer det.« Og de skyndte sig bort fra graven med frygt og stor glæde og løb hen for at fortælle hans disciple det. *Matt 28,1-8*

Amen!

Det er Påskedag i dag.

Den vigtigste helligdag i den kristne kirke.

Det umulige er sket: En død er stået op af graven og er blevet levende igen.

Jesus, Guds Søn, er stået op af graven til evigt liv.

Det burde ikke kunne lade sig gøre.

Døde kan ikke blive levende igen.

Det går ud over vores forstand.

Når vi hører, at en død, Jesus, er blevet levende igen, så er der noget i vores forstand eller vores fornuft, som protesterer.

Forstanden kan ikke gribe det.

Det er kun troen, som kan det.

Og det er den tro, som konstituerer den kristne kirke.

Den kristne kirke er grundlagt på en tro på noget, som, ifølge fornuften, ikke kan lade sig gøre.

Det er en anfægtelse for os i dag, og det har været en anfægtelse for andre op igennem historien.

I 1800-tallet forsøgte nogle teologer at skære det fornuftsstridige i kristendommen væk.

De blev kaldt for rationalisterne.

Og to af vores største forfattere fra den gang, Grundtvig og Kierkegaard, var begge i kamp mod rationalisterne og deres kristendomsforståelse om end på hver sin måde.

De to var enige om, at kristendommens sandhed var ikke noget, som kunne begribes med fornuften.

Der var ikke noget galt med fornuften i sig selv, den kunne sagtens bruges til andre ting, men den kunne ikke bruges til at begribe kristendommens sandhed.

Kierkegaard angreb rationalisterne under forskellige pseudonymer.

Ét af hans pseudonymer var “Johannes Climacus”, IKKE at forveksle med et andet pseudonym, som han også brugte, “Anti-Climacus”, omend de to pseudonymer i et vist omfang har sammenfaldende synspunkter.

Johannes Climacus skriver i sit skrift “Philosophiske Smuler”, at guden og mennesket er absolut forskellige fra hinanden, og det kan forstanden ikke fatte.[[1]](#footnote-1)

Jesus er et paradoks, fordi i Jesus sker der dét, som ikke kan ske, at det timelige og det evige smelter sammen, guden og mennesket smelter sammen, og det kan forstanden ikke begribe.

Det er et paradoks, som forstanden ikke kan begribe, det er kun troen, som kan begribe det.

Og det kunne Kierkegaards modstandere, rationalisterne, altså ikke acceptere.

For dem skulle kristendommen være noget, som kunne begribes med fornuften.

Det var Kierkegaards og Johannes Climacus’ kritik af rationalisterne.

Grundtvig var enig med Kierkegaard om, at gå til angreb på rationalisternes udgave af kristendommen.

Grundtvig gjorde det dog i sit eget navn og mere ligefremt end Kierkegaard.

Han gjorde det i mange skrifter, og ét af dem hed “Kirkens Gienmæle”.

Det var et stridsskrift, som var skrevet imod teologiprofessoren H. N. Clausen.

H. N. Clausen var netop én af rationalisterne, som gerne ville bringe kristendommen i overensstemmelse med fornuften.

Og det måtte Grundtvig protestere imod.

For Grundtvig mente ikke, at H. N. Clausens synspunkt og kirkens bekendelse lod sig forene.

Grundtvig mente faktisk, at professor Clausen var en kætter, som måtte udskilles af kirken, for Grundtvig mente, at erfaringen og historiens vidnesbyrd skulle stå over fornuften.

Ifølge Grundtvig var man en sand kristen, hvis man blev døbt og troede på Trosbekendelsen.

Professor Clausen mente derimod ikke, at det var nødvendigt at bekende sin kristne tro, når man blev døbt, for at være en sand kristen.

Han mente, at Trosbekendelsen ligeså godt kunne tages ud.

Og det synspunkt måtte professor Clausen, sådan set, gerne have, men han måtte, ifølge Grundtvig, ikke påstå, at det synspunkt var den sande kirkes synspunkt.

For ifølge Grundtvig byggede den sande kirke altså på Trosbekendelsen, og for at være en sand kristen skulle man altså, ifølge Grundtvig, tro på Trosbekendelsen, hvor man dengang, som i dag, bekender noget, som strider imod fornuften, at Jesus døde *og* stod op af sin grav og blev levende igen, sådan som vi hører det i dag, Påskedag.

Man bekendte også dengang i Trosbekendelsen, ligesom vi også gør i dag, at mennesket, ligesom Jesus, skal genopstå i kødet efter døden og derefter leve evigt.

At tro på det, noget som altså strider imod fornuften, det var for Grundtvig tegnet på, at man var en sand kristen.

Så for at gøre en lang historie kort, så var de to store teologer og forfattere fra 1800-tallet, Kierkegaard og Grundtvig, altså enige om, at den kristne tro, ikke var noget, som kunne begribes med fornuften.

Og det er kristendommen stadigvæk ikke.

Vi hører i dag, at Jesus er stået op af sin grav.

Det strider stadig i dag, som dengang, imod fornuften.

Det burde ikke kunne lade sig gøre.

Det burde ikke kunne ske.

Men det skete!

Og fordi det skete, fordi Jesus stod op af graven igen, så har vi også fået skænket håbet om og troen på, at vi også en gang skal stå op af vores grave igen.

En gang kommer også vores Påskedag, hvor vi skal stå op af vores grave igen og derefter leve evigt.

Men det er ikke noget, vi kan begribe med vores fornuft, vi kan kun tro det.

Glædelig Påske!

Amen!

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

Amen.

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.

1. SØREN KIERKEGAARD, SAMLEDE VÆRKER, UDGIVET AF A. B. DRACHMANN, J. L. HEIBERG OG H. O. LANGE, BIND 6, S. 46 [↑](#footnote-ref-1)